กรมควบคุมมลพิษเฝ้าระวัง คาดสถานการณ์ฝุ่นละออง PM2.5 ในกรุงเทพมหานครและปริมณฑล หากมีฝนและลมในช่วง 2 - 3 วันนี้ มลพิษทางอากาศจะลดลง
กรมควบคุมมลพิษเฝ้าระวัง คาดสถานการณ์ฝุ่นละออง PM2.5 ในกรุงเทพมหานครและปริมณฑล หากมีฝนและลมในช่วง 2 - 3 วันนี้ มลพิษทางอากาศจะลดลง    นายประลอง ดำรงค์ไทย อธิบดีกรมควบคุมมลพิษ กล่าวว่า จากการติดตามสถานการณ์ฝุ่นละออง PM2.5 พื้นที่กรุงเทพมหานครและปริมณฑล ซึ่งเริ่มสะสมมาตั้งแต่วันที่ 24 กันยายนที่ผ่านมา ประกอบกับมวลอากาศเย็นที่แผ่ลงมาทำให้ค่าฝุ่นละอองสูงขึ้นเรื่อยมาจนถึงวานนี้ 30 กันยายน 2562 ที่สูงเกินกว่าค่ามาตรฐานโดยเฉพาะในช่วงเช้าเนื่องจากมีการจราจรหนาแน่นและยังมีมวลอากาศเย็นที่ปกคลุมอยู่ แต่เมื่อถึงช่วงบ่ายจนถึงค่ำค่าเฉลี่ยของฝุ่นละอองจึงลดลงเนื่องมวลอากาศร้อน อีกทั้งยังมีฝนตกลงมา ซึ่งคาดว่าตั้งแต่วันที่ 1 ถึงวันที่ 3 ตุลาคม 2562 ที่กรมอุตุนิยมวิทยารายงานสภาพอากาศว่าจะเกิดลมและฝนจะช่วยทำให้ค่า PM2.5 ลดลงตามลำดับ อย่างไรก็ตาม จากการที่นายกรัฐมนตรีได้เรียกประชุมด่วน เพื่อรับมือกับสถานการณ์และได้มอบหมายให้หน่วยงานที่เกี่ยวข้องร่วมแก้ไขปัญหาที่เกิดขึ้น รวมถึงการนำมาตรการดังกล่าวเข้าสู่ที่ประชุมคณะรัฐมนตรีเพื่อแก้ไขปัญหาระยะยาวที่อาจจะเกิดขึ้นอีกครั้งในช่วงต้นปี 2563 เพื่อนำไปสู่การปฏิบัติและการแก้ไขปัญหาอย่างเป็นรูปธรรม โดยประชาชนสามารถติดตามสถานการณ์อย่างใกล้ชิด รวมถึงขอความร่วมมือในการลดการใช้รถยนต์ส่วนบุคคล โดยเฉพาะรถยนต์ที่มีค่าควันดำสูงเกินกว่าค่ามาตรฐานซึ่งจะมีการบังคับใช้กฎหมายอย่างจริงจริง